દયાળભાઈ મોયાભાઈ-કફોડી હાલત આચાર્ય મણીભાઈ પટેલ કરાડી બાલાફળીયામાં રહેતા હતા. તેઓ આ લડતના સુત્રધાર હતા. એટલે પોલીસો મોસમમીયા સાથે બાલાફળીયામાં મળસ્કે જ આવી ગયા હતા. મણીભાઈએ અગમચેતી વાપરી દયાળભાઈ મોયાભાઈને સાવચેત કર્યા હતા કે રાત્રે ઘરે રહેશો નહીં. પણ દયાળભાઈ ઘરે જ રહ્યા હતા. પોલીસ સીધી અમારા ઘરમાં અને દયાળભાઈના ઘરમાં ઘુસી ગઈ. ગોવીંદભાઈ અને દયાળભાઈ સાથે જ માળ ઉપર છુપાયા હતા. અમારે ત્યાં આવી ઘરની જડતી લેવી શરુ કરી. અમારો પેટારો ખોલવાનો કહ્યો. એ ખોલવામાં વીલંબ થયો એટલે બંદુકનો કુંદો મારી માને માર્યો. પેટારો ખુલ્યો. પોલીસે બધું રફેદફે કરી નાખ્યું. તેઓ બંદુક શોધતા હતા.